Rooftog by adjunkminister se huisPamela Tshwete Foto: GCIS Pamela Tshwete, adjunkminister van waterwese, het bevestig daar was Saterdagaand ‘n rooftog by haar huis in King Williams Town in die Oos-Kaap. “Kombuistoerusting soos kastrolle en eetgerei is gesteel,” het Phakamisa Hobongwana, woordvoerder vir Tshwete, in ‘n verklaring gesê. Daar was verlede jaar ‘n soortgelyke rooftog by haar huis. “Hulle [die ministers en adjunkministers] is maar selde by hul eie huise weens werksverpligtinge en die ministeriële handboek maak voorsiening vir sekuriteit in alle staatswonings en persoonlike huise,” het Hobongwana gesê. Ná die rooftog verlede jaar was daar ‘n versoek dat veiligheid by die huis opgeskerp moet word en ‘n assessering is verlede jaar in September gedoen. ‘n Verslag met aanbevelings oor sekuriteit is in April by die departement van openbare werke ingedien. “Dit is betreurenswaardig dat daar intussen nog niks gedoen is om die minimum sekuriteitsvereistes op te skerp nie,” het Hobongwana bygevoeg. “Die departement van openbare werke word versoek om die veiligheid van alle openbare verteenwoordigers in ‘n ernstige lig te beskou, veral in hul huise waar hul afhanklikes op hul eie bly.” Die departement was nie dadelik vir kommentaar beskikbaar nie.